Ահաւասիկ գիրք մը, որ իր քննական խորաթափանց սեւեռումով, գիտական մակարդակով, 1100-է աւելի ծանօթագրութիւններով, մատենագիտական աղբիւրներու, անձնանուններու եւ տեղանուններու ամբողջական ցուցակագրութեամբ, կու գայ արդարութիւն ընելու եւ հայ ժողովուրդին երախտագիտութի՛ւնը յայտնելու Զուիցերիոյ արդարամիտ մտաւորականութեան եւ ժողովուրդին՝ անոնց ցուցաբերած նախախնամական ու մարդասիրական օգնութեան, հանդէպ 30-ամեայ գոյամարտէն փրկուած որբերու սերունդին: Սա՛ այն ժամանակահատուածն էր, երբ Անգլիա, Ֆրանսա, Սկանտինաւեան երկիրներ եւ Ամերիկայի Միացեալ Նահանգներ եւս իրենց հերթին ստեղծեցին հայանպաստ բարեսիրական բազմաթիւ շարժումներ ու միութիւններ: Պատմագիտական երկերու միջազգային գրադարանները հարուստ են ցարդ գրի առնուած բազմահարիւր մատեաններով: Սակայն, ի հեճուկս ցեղասպանութեան ճշգրիտ բնութագրման, 100-ամեակէ մը ի վեր ոճրածին հեղինակ թուրք պետութիւնը ցայսօր կը յամառի ուրանալ իր գործած միջազգային ոճիրը, ապաւինելով մեծ պետութիւններու քաղաքական շահարկումներով հիմնաւորուած «անպատժելիութեան սկզբունքին»: